Урысейпсо Iуэхум пащэ
«ТекIуэныгъэм ухуэзышэ балли 100» къэралпсо акцэр ди республикэм щокIуэкI мэлыжьыхьым и 14 лъандэрэ. Абы и пэщIэдзэ зэхыхьэр щекIуэкIащ Налшык дэт «ДыгъафIэ къалэм». Iуэхум гъуэгу иратауэ щытащ УФ-м Егъэджэныгъэм-рэ щIэныгъэмрэ я IэнатIэхэм кIэлъыплъынымкIэ федеральнэ къулыкъущIапIэм и унафэщI Кравцов Сергейрэ КъБР-м и Iэтащхьэ КIуэкIуэ Юрийрэ. А акцэм дыгъуасэ хыхьащ Лэскэн щIыналъэри.
Зыуэ щыт къэрал экзаменхэм ныбжьыщIэхэр нэхъри тегъэгушхуэным хуэгъэпса зэхуэс хьэлэмэтым хэтащ КъБР-м щIыуэпс хъугъуэфIыгъуэхэмрэ экологиемкIэ и министрым и къуэдзэ Табыхъу Аслъэнджэрий, Лэскэн щIыналъэм и щIыпIэ администрацэм и Iэтащхьэ Инжыджокъуэ Сэфарбий, абы социальнэ IуэхухэмкIэ и къуэдзэ АфIэунэ Мухьэдин, районым егъэджэныгъэмкIэ и IэнатIэм и унафэщIым и къалэнхэр зыгъэзащIэ ХьэщIэлI Жаннэ, щIыналъэм хиубыдэ школхэм я унафэщIхэр, егъэджакIуэхэр, еджакIуэхэр.
Зэхуэсым кърагъэблэгъат районым щыщ ныбжьыщIэхэу зыуэ щыт къэрал экзаменхэр балли 100-кIэ илъэс блэкIахэм зытауэ щытахэр. Абыхэм жэуап иратащ 11-нэ классыр къэзыуххэм я упщIэ зэмылIэужьыгъуэхэм, апхуэдэуи чэнджэщ щхьэпэхэр иратащ. КъинэмыщIауэ, акцэм кърихьэлIахэр еплъащ щIыналъэм и егъэджакIуэ нэхъыфIхэм ята дерс зэIухахэм. 2017 гъэр ЩIыуэпсым и илъэсу зэрыщытыр къалъытэу, хьэщIэхэри я гъусэу ныбжьыщIэхэм жыгыщIэ цIыкIухэр ягъэтIысащ.
«ТекIуэныгъэм ухуэзышэ балли 100» урысейпсо акцэм и кIэухым ныбжьыщIэхэр яхуэзащ АфIэунэ Мухьэдин, ХьэщIэлI Жаннэ сымэ.
Къэралпсо Iуэхум теухуа зэIущIэхэр щекIуэкIынущ республикэм и нэгъуэщI районхэми.
Къардэн Маритэ.
